苏轼
次韵李端叔谢送牛戬鸳鸯竹石图
闻君谈西戎，废食忘早晚。
王师本不陈，贼垒何足刬。
守边在得士，此语要而简。
知君论将口，似我识画眼。
笑指尘壁间，此是老牛戬。
平生师卫玠，非意常理遣。
诉君定何人，未用市朝显。
置之勿复道，世俗固多舛。
归去亦何须，单车渡殽渑。
如虫得羽化，已脱安用茧。
家书空万轴，凉曝困舒卷。
念当扫长物，闭息默自暖。
此画聊付君，幽处得小展。
新诗勿纵笔，群吠惊邑犬。
时来未可知，妙斫待轮扁。